Pendelaars maak amok by Kaapstad-stasiePendelaars het verskeie winkels by Kaapstad-stasie geplunder en ‘n trein aan die brand gesteek (12 Junie 2017) Foto: ANA Die Stad Kaapstad se brandweer het Maandagaand bevestig ŉ trein is by die Kaapstad-stasie aan die brand gesteek nadat pendelaars amok gemaak het oor lang vertragings. Theo Layne, woordvoerder van die brandweer, het gesê geen beserings is aangemeld nie. Vier brandweerwaens is ontbied om die brand te blus. Metrorail het in ŉ verklaring bevestig “honderde gefrustreerde klante het by Kaapstad-stasie bymekaargekom en verskeie winkels is beskadig en geplunder ná vertragings”. Die spoorwegdiens het gesê die vertragings was as gevolg van elektriese probleme. Die polisie is na die toneel ontbied. “Ons aanvaar dat pendelaars gegrief is, maar geen ongerief regverdig sulke gedrag nie,” het Richard Walker, streeksbestuurder van Metrorail, gesê. Hy het gesê hulle sal die beeldmateriaal van die betoging ondersoek en oortreders aankla van opsetlike saakbeskadiging.